**ชื่อเรื่อง**: การศึกษาคุณภาพการบันทึกทางการพยาบาลของพยาบาลแผนกผู้ป่วยใน

โรงพยาบาลธวัชบุรี ปี พ.ศ.2557

**ผู้วิจัย** : นางจันทร์เมือง ทนงยิ่ง และ นางรัตนาภรณ์ อุปแก้ว

**บทคัดย่อ**

การวิจัยการศึกษาคุณภาพการบันทึกทางการพยาบาลของพยาบาลแผนกผู้ป่วยใน โรงพยาบาลธวัชบุรี ปี พ.ศ.2557 เป็นการวิจัยเชิงพรรณนา มีวัตถุประสงค์เพื่อศึกษาคุณภาพการบันทึกทางการพยาบาลของแผนกผู้ป่วยในโรงพยาบาลธวัชบุรี วิเคราะห์ปัญหาในการบันทึกเวชระเบียนแผนกผู้ป่วยใน กลุ่มตัวอย่างคือ เวชระเบียนผู้ป่วยในจำนวน 80 ชุดโดยสุ่มจากเวชระเบียนใน ปี 2557 เดือน ตุลาคม พ.ศ. 2556 - มกราคม พ.ศ.2557 เดือนละ 10 % ของยอดผู้ป่วยทั้งหมดและเลือกเวชระเบียนที่มีวันนอนรักษา 2 วันขึ้นไป พยาบาลวิชาชีพที่ปฏิบัติงานที่แผนกผู้ป่วยในระดับปฏิบัติจำนวน 10 คน เครื่องมือที่ใช้ในการวิจัยคือ แบบประเมินบันทึกทางการพยาบาลโรงพยาบาลธรรมศาสตร์เฉลิมพระเกียรติฉบับปรับปรุง พ.ศ. 2553 ประกอบด้วยการประเมินการบันทึกทางการพยาบาล 8 ด้าน คือด้านการประเมินสุขภาพแรกรับ กำหนดข้อวินิจฉัยการพยาบาล การวางแผนการพยาบาล การประเมินผลการปฏิบัติการพยาบาล การปฏิบัติตามแผนการพยาบาลที่กำหนด การประเมินผลการปฏิบัติการพยาบาล การบันทึกสรุปเมื่อจำหน่าย การบันทึกในใบMAR,ใบ vital sign การจัดเรียงเอกสาร วิเคราะห์ข้อมูลโดยสถิติเชิงพรรณนาได้แก่ ร้อยละ ค่าเฉลี่ย

ผลการวิจัยคุณภาพการบันทึกทางการพยาบาลของแผนกผู้ป่วยในโรงพยาบาลธวัชบุรี อยู่ในระดับปานกลาง ร้อยละ 79.51 ปัญหาที่พบในการบันทึกเวชระเบียน พบการบันทึกไม่ครบถ้วน ไม่ได้บันทึก เช่น การประเมินสุขภาพแรกรับ, กำหนดข้อวินิจฉัยการพยาบาล, การวางแผนการพยาบาล, การประเมินผลการปฏิบัติการพยาบาล, การบันทึกในใบMAR, ใบ vital sign การบันทึกทางการพยาบาลจำแนกตามด้านการบันทึกในใบ MAR, ใบ vital sign บันทึกการให้ยา high alert drug ไม่บันทึก ร้อยละ 88.8

จากการวิจัยดังกล่าวแสดงให้เห็นว่า ควรมีการส่งเสริมการบันทึกทางการพยาบาลให้มีคุณภาพ ครบถ้วนถูกต้อง และนำปัญหาที่พบในการบันทึกทางการพยาบาลมาปรับปรุงแก้ไขอย่างต่อเนื่อง โดยนำการบันทึกที่พบว่าไม่มีการบันทึกมามาแก้ไขก่อน